b'\n_START_ARTICLE_\nGlas\n_START_SECTION_\nEgenskaber\n_START_PARAGRAPH_\nGlassets egenskaber varierer meget efter den kemiske sammens\xc3\xa6tning og struktur. F.eks. willowglas fra Corning (borosilikatglas) med h\xc3\xb8j fleksibilitet til billig, skr\xc3\xb8belig sodaglas. Der er dog nogle f\xc3\xa5 f\xc3\xa6llestr\xc3\xa6k for de flest glastyper, som indholdet af kvarts og lutringsmiddel til at homogenisere smeltemassen samt flusmidler i det meste glas som potaske, salpeter, og borsyre, der er med til at neds\xc3\xa6tte smeltetemperaturen.\n_START_SECTION_\nVandrehistorie\n_START_PARAGRAPH_\nEn vandrehistorie siger, at fordi glas er v\xc3\xa6ske, er dette \xc3\xa5rsagen til, at en gammel vinduesrude er tykkest forneden, fordi glasset er sunket. Sandheden er, at i gamle dage blev vinduesruder lavet af mundbl\xc3\xa6st glas som blev klippet op og rettet ud, og derfor blev det fuldt af sk\xc3\xa6vheder. Og h\xc3\xa5ndv\xc3\xa6rkstraditionen sagde, at man skulle vende den tykke ende nedad p\xc3\xa5 glasset, n\xc3\xa5r man satte det i rammen, fordi det s\xc3\xa5 holdt bedre. Det er de tykkeste ruder, som holder bedst, og det er derfor, vi endnu kan finde disse i gamle huse. T\xc3\xa6nk p\xc3\xa5 at man har mange glasting og glassk\xc3\xa5r fra oldtiden. Disse ville have \xc3\xa6ndret form med tiden; revner, skape kanter og ridser ville v\xc3\xa6re forsvundet, hvis glasset var flydende._NEWLINE_Med tiden blev man bedre til at lave ensartet glas. Derfor bliver sk\xc3\xa6vhederne gradvist mindre, samtidigt bliver ruderne st\xc3\xb8rre._NEWLINE_Moderne glas er s\xc3\xa5kaldt float-glas, der laves ved, at smeltet sand bliver trukket henover, et flydende tin bad, og derved g\xc3\xb8r glasset utroligt lige i b\xc3\xa5de tykkelsen, samt i sk\xc3\xa6vheder. Fejlkvoten p\xc3\xa5 glasset er s\xc3\xa5 lille, at det n\xc3\xa6rmest er perfekt.\n_START_SECTION_\nRecirkulering\n_START_PARAGRAPH_\nGlas kan recirkuleres, og i Danmark opstiller kommunerne containere til indsamling af glas. Det er dog ikke alle typer glas, der er velegnet til recirkulering. Glas, som en kommune gerne vil have, er f.eks vinflasker og konservesglas, mens man frabeder sig f.eks. vinduesglas, drikkeglas og apoteksglas. Reglerne kan dog variere lidt rundt om i landet, alt afh\xc3\xa6ngig af hvilket modtagested der bruges. Glas har genbrugskoden "GL"._NEWLINE_Hele flasker kan ofte genanvendes, som de er, og derfor er mange flaskecontainere lavet, s\xc3\xa5 flaskerne sk\xc3\xa5nsomt glider ned uden at g\xc3\xa5 i stykker._NEWLINE_Sk\xc3\xa5r er sv\xc3\xa6rere at recirkulere, idet de skal grovsorteres i farvet og ikke-farvet glas og omsmeltes. Samtidigt er det sv\xc3\xa6rere at vaske urenhederne ud af en bunke sk\xc3\xa5r, end det er med en hel flaske, der kan sendes gennem en flaskevaskemaskine. Desuden kr\xc3\xa6ves en masse energi til omsmeltning, hvorimod hele flasker blot skal vaskes og sorteres._NEWLINE_Autoglas (bilruder) knuses s\xc3\xa5 membranen mellem de to lag glas kan fjernes. Denne membran er ofte genanvendelig til produktion af nye membraner. Glasset kan recirkuleres i flere forskellige glasprodukter._NEWLINE_Pyrexglas, der oftest bruges til reagensglas og kolber er meget varmebestandigt og ender ofte som massive klumper hvis det fors\xc3\xb8ges omsmeltet med mere traditionelle glastyper. Pyrex knuses flere steder og blandes i den hvide masse der laves vejstriber af, da reflekserne fra glasset \xc3\xb8ger synligheden om natten._NEWLINE_Ved produktion af glasfiber er der flere steder bet\xc3\xa6nkeligheder ved at benytte recirkuleringsglas, selvom det med held er afpr\xc3\xb8vet. Det skyldes prim\xc3\xa6rt at dyserne der laver tr\xc3\xa5dene er s\xc3\xa5 tynde at de meget let stopper til hvis et ikke smeltet fremmedlegeme kommer med. Krav om en renhed p\xc3\xa5 0,7% eller bedre er ikke unormalt overfor transport\xc3\xb8rer der leverer glas til fiberproduktion._NEWLINE_I Danmark har der siden 1942 v\xc3\xa6ret flaskepant p\xc3\xa5 mange sodavands- og \xc3\xb8lflasker. Der er mange fordele ved indsamling og sortering af hele flasker, i stedet for omsmeltning af glas. Ved omsmeltning vil glassene ofte v\xc3\xa6re i sk\xc3\xa5r, og det kr\xc3\xa6ver en minuti\xc3\xb8s sortering i farver, hvor fremmedlegemer som keramik ogs\xc3\xa5 skal sorteres fra. _NEWLINE_Glasmusik er musik skabt med elementer skabt af glas, hvilket frembringer en klar n\xc3\xa6sten hylende tone.'